"Viver e far vibrar"

Il rock rumantsch ed il rock gaelic sa scuntran
Il British Council Svizra, la "Columba Initiative" scotta-irlandaisa e las duas organisaziuns rumantschas GiuRu (Giuventetgna Rumantscha) e Lia Rumantscha realiseschan questa stad en il rom I'onn europeic da las linguas in project cuminaivel. Il project da musica da rock e pop vuless colliar las linguas minoritaras en la Scozia, I'lrlanda e la Svizra.

Giuvens musicists e giuvnas musicistas da la Scozia, da l'lrlanda e da la Svizra rumantscha vegnan a sa reunir questa stad en il rom dal project "Alive and rocking - Viver e far Vibrar - Beo is Beothail". Ensemen vulan els producir e preschentar songs en gaelic e rumantsch. Las finamiras dal project: entrar en contact cun autras culturas e collavurar sur ils cunfins linguistics ora. Ina collavuraziun che duai mussar che las duas linguas minoritaras pon esser anc - u gist - oz instruments excellents per exprimer problems e dumondas actualas en ina furma musicala contemporana. Il project e vegn inizià dal British Council Svizra (BCS). Il BCS vul promover cun quest project cuminaivel il gaelic (linguas celticas minoritaras da la Scozia e da I'lrlanda) ed il rumantsch - e quai en occasiun da I'onn europeic da las linguas.

12 musicists rumantschs sa participeschan
Duas gruppas da 12 musicistas e musicists da I'intschess rumantsch e da la "Gaeltacht" scotta ed irlandaisa vegnan a passentar a partir dals 21 da fanadur in'emna sin I'insla Skye scotta. Lura suonda in'ulteriura emna a Laax en Surselva per perfecziunar lur lavur musicala e linguistica. En quels dus lieus vegn er organisà mintgamai in concert. Il concert a Laax ha lieu probablamain als 31 da fanadur 2001. Vers atun (ca. settember 2001) duess lura cumparair anc in disc cumpact dal project. Da vart Svizra èn envidads ils/las musicists/as: Rilana Cadruvi, Roman Caprez, Jan Sedlacek, Ramun Knapp, Pascal Gamboni, Gion Soliva, Flurin Vital, Bianca Mayer, Rolf Caflisch, Christina Risch ed Erwin Huonder (sco responsabel ed organisatur da la GiuRu, guarda intervista).

Han il rumantsch ed il gaelic ina macla?
Il project sa basa sin I'experientscha che linguas minoritaras han savens gist tar glieud giuvna la macla dad esser insatge antiquà e nun modern: in svilup fatal. Uschia scriva il BCS en ina communicaziun da pressa: "La tenuta dals giuvens e da las giuvnas visavi lur lingua è decisiva per sia survivenza. La musica, surtut quella contemporana da pop e rock, è in med ideal per influenzar questa tenuta en maniera positiva." Il BCS è da I'avis che rock, musica electronica, dance music sco era world music èn adattads per mussar al mund: il rumantsch ed il gaelic n'èn betg muribunds, els èn "alive and rocking", las duas linguas "vivan e fan vibrar". L'entir project vegn finanzià dal BCS, ensemen cun divers sponsurs.

Sustegn da musicists enconuschents
Durant lur lavur vegnan las giuvnas ed ils giuvens accumpagnads da musicists indigens. Da la vart scotta è quai il famus chantadur ed activist Donnie Munro che ha fatg furori cun sia gruppa da rock Runrig sur ils cunfins da la Scozia ora e che è era enconuschent als fans dals festivals sin il Gurten ed a Nyon. Da la vart svizra han ins pudì gudagnar il ghitarrist e sunader da lauta svizzer-american Robert Grossmann che discurra perfetgamain rumantsch. Il project vegn accumpagnà d'in comité da patrunadi. Da quel fan part politicras e politichers, diplomats, represchentants da fundaziuns, comités ed organisaziuns e musicists stimads da la Svizra e da las inslas britannicas.Tranter auter èn er lan Anderson (flautist, chantadur e cumponist da la band legendara Jethro Tull) e Linard Bardill (chantautur) commembers dal comité da patrunadi.

Ulteriuras infurmaziuns dal project da questa stad "Alive and rocking - Viver e far vibrar - Beo is Beothail" en I'internet www.aliveandrocking.org.